20040429

Решение на Комисията

от 29 април 2004 година

за адаптиране на Решение 2003/322/ЕО за въвеждане на Регламент (ЕО) № 1774/2002 на Европейския парламент и на Съвета по отношение на храненето на някои лешоядни птици с определени материали от категория 1 вследствие на присъединяването на Кипър

(нотифицирано под номер C(2004) 1682)

(текст от значение за ЕИП)

(2004/455/ЕО)

КОМИСИЯТА НА ЕВРОПЕЙСКИТЕ ОБЩНОСТИ,

като взе предвид Договора за присъединяване на Чешката република, Естония, Кипър, Латвия, Литва, Унгария, Малта, Полша, Словения и Словакия, и по-специално член 2, параграф 3 от него,

като взе предвид Акта за присъединяване на Чешката република, Естония, Кипър, Латвия, Литва, Унгария, Малта, Полша, Словения и Словакия и по-специално член 57, параграф 1 от него,

като има предвид, че:

(1) Необходимите преработки за някои актове, които остават в сила след 1 май 2004 г. и които изискват адаптиране вследствие на присъединяването, не са предвидени в Акта за присъединяване от 2003 година или са предвидени, но се нуждаят от по-нататъшно адаптиране. Всички тези адаптирания следва да се приемат преди присъединяването, за да могат да се прилагат от датата на присъединяването.

(2) По силата на член 57, параграф 2 от Акта за присъединяване подобни адаптирания следва да бъдат приети от Комисията за всички случаи, когато Комисията е приела оригиналния акт.

(3) Регламент (ЕО) № 1774/2002 на Европейския парламент и на Съвета от 3 октомври 2002 г. относно здравните правила, отнасящи се до страничните животински продукти, които не са предназначени за консумация от човека [1] предвижда възможността държавите-членки да разрешават храненето на застрашени от изчезване или защитени видове лешоядни птици с определен материал от категория 1 чрез дерогация от ограниченията, приложими при употребата на странични животински продукти, определени в този регламент.

(4) Решение 2003/322/ЕО на Комисията [2] изброява държавите-членки, на които е разрешено да се възползват от възможността видовете лешоядни птици да бъдат хранени с материал от категория 1, както и правилата за прилагането, по които може да се извършва храненето.

(5) Кипър е подал искане за разрешение за хранене на някои видове лешоядни птици с определени материали от категория 1 и е предоставил задоволителна информация за честотата на срещане на тези видове на своята територия, както и за мерките за безопасност, които следва да бъдат прилагани, когато странични животински продукти от категория 1 се дават за храна на тези птици.

(6) Решение 2003/322/ЕО следва съответно да бъде изменено.

(7) Постоянният комитет по хранителната верига и здравето на животните е уведомен за мерките, предвидени в настоящото решение,

ПРИЕ НАСТОЯЩЕТО РЕШЕНИЕ:

Член 1

Решение 2003/322/ЕО се изменя, както следва:

1. Член 1 се заменя със следния текст:

"Член 1

Правила за прилагане при храненето на лешоядни птици с материал от категория 1

По силата на член 23, параграф 2, буква г) от Регламент (ЕО) № 1774/2002 Гърция, Испания, Франция, Италия, Кипър и Португалия могат да разрешат използването на цели тела на умрели животни, които могат да съдържат специфичен рисков материал, както е определено в член 4, параграф 1, буква б), ii) от въпросния регламент, за храна на застрашени от изчезване или защитени видове лешоядни птици, съгласно част A от приложението към настоящото решение."

2. Член 4 се заменя със следния текст:

"Член 4

Спазване от страна на държавите-членки

Гърция, Испания, Франция, Италия, Кипър и Португалия следва да предприемат незабавно необходимите мерки за спазването на настоящото решение и да публикуват тези мерки. Те незабавно уведомяват Комисията за това."

3. Член 6 се заменя със следния текст:

"Член 6

Адресати

Настоящото решение е адресирано до Република Гърция, Кралство Испания, Френската република, Италианската република, Република Кипър и Португалската република."

4. В приложението, в част A се добавя следната буква е):

"е) За Кипър: черен лешояд (Aegypius monachus) и белоглав лешояд (Gyps fulvus)."

Член 2

Настоящото решение се прилага при условие, че влезе в сила на и от датата на влизането в сила на Договора за присъединяване на Чешката република, Естония, Кипър, Латвия, Литва, Унгария, Малта, Полша, Словения и Словакия.

Член 3

Адресати на настоящото решение са държавите-членки.

Съставено в Брюксел на 29 април 2004 година.

За Комисията

David Byrne

Член на Комисията

[1] ОВ L 273, 10.10.2002 г., стр. 1. Регламент, последно изменен с Регламент (ЕО) № 808/2003 на Комисията (ОВ L 117, 13.5.2003 г., стр. 1).

[2] ОВ L 117, 13.5.2003 г., стр. 32.

--------------------------------------------------